Predkladacia správa

	Návrh zákona, ktorým sa mení zákon Národnej rady Slovenskej republiky   č. 387/1996 Z. z. o zamestnanosti v znení neskorších predpisov sa predkladá na základe úlohy C.6  uznesenia Národnej rady  Slovenskej republiky č. 1333 zo dňa 5. apríla 2001 k Správe o súčasnom stave a plnení úloh Programového vyhlásenia vlády Slovenskej republiky v oblasti politiky zamestnanosti (tlač 856) a úlohy C.4  uznesenia vlády Slovenskej republiky č. 415/2001 k Návrhu opatrení na zabezpečenie plnenia úloh z uznesení Národnej rady Slovenskej republiky č. 1333/2001 a 1336/2001 zlepšiť legislatívne podmienky programu verejnoprospešných prác (možnosť opätovného zamestnania aj po polročnom uplynutí verejnoprospešných prác, docieliť, aby verejnoprospešné práce boli realizované počas celého roka, hľadať doplnkové zdroje financovania verejnoprospešných prác) a na realizáciu opatrenia č. 2 bod 3 prílohy k uzneseniu vlády Slovenskej republiky č. 366/2001 k Návrhu opatrení zameraných na vyhľadávanie a potieranie nelegálnej práce, vrátane vyhodnotenia doterajšieho postupu.

	Účelom predkladaného návrhu zákona je na základe poznatkov z realizácie organizovania verejnoprospešných prác pre dlhodobo nezamestnaných počas roku 2000   rozšíriť okruh subjektov uvedených v § 91a ods. 1, ktorí môžu byť zamestnávateľmi dlhodobo nezamestnaných občanov formou verejnoprospešných prác, ako aj  upresnenie a doplnenie ďalších odsekov § 91a.

	Návrh zákona bol zaslaný v rámci medzirezortného pripomienkového konania všetkým ministerstvám, ostatným ústredným orgánom štátnej správy, Inštitútu pre aproximáciu práva, Najvyššiemu kontrolnému úradu Slovenskej republiky, Generálnej prokuratúre Slovenskej republiky, Konfederácii odborových zväzov Slovenskej republiky, Asociácii zamestnávateľských zväzov a združení Slovenskej republiky, Národnej banke Slovenska a ďalším, spolu 60 pripomienkujúcim miestam.

	Stanovisko k návrhu zákona zaslalo 56 pripomienkujúcich miest, z toho bez pripomienok bolo 32 stanovísk.

	§ 91a ods. 5 (teraz odsek 4) bol na medzirezortné pripomienkové konanie predložený v dvoch alternatívach. Za prvú alternatívu sa vyjadrilo 25 pripomienkujúcich, za druhú alternatívu sa vyjadrilo 5 pripomienkujúcich. Ostatní pripomienkujúci sa k predloženým alternatívam nevyjadrili.

	Do návrhu zákona boli zapracované pripomienky vecného charakteru, ktoré neodporovali  účelu zákona, ako aj  pripomienky legislatívnotechnického charakteru.

	Výsledky pripomienkového konania sú uvedené vo vyhodnotení, ktoré je súčasťou tohto materiálu. 

	Zásadné pripomienky, ktoré uplatnili Slovenský odborový zväz verejnej správy, Ministerstvo hospodárstva Slovenskej republiky, Združenie miest a obcí Slovenska a Ministerstvo financií Slovenskej republiky v rámci medzirezortného pripomienkového konania, Ministerstvo práce, sociálnych vecí a rodiny Slovenskej republiky neakceptovalo, stali sa predmetom rozporov, ktoré boli uskutočnenými rokovaniami odstránené.
	Návrh zákona bol 20. júla 2001 predmetom  rokovania plenárneho zasadnutia Rady hospodárskej a sociálnej dohody Slovenskej republiky, ktorá súhlasila s predloženým materiálom s nasledovnými pripomienkami Konfederácie odborových zväzov Slovenskej republiky a Asociácie zamestnávateľských zväzov a združení Slovenskej republiky:

	Konfederácie odborových zväzov Slovenskej republiky súhlasí s predloženým materiálom, avšak má zásadnú pripomienku nerozširovať možnosť verejnoprospešných prác o odvetvia uvedené v § 91a ods. 1 písm. r), s).

 	Asociácie zamestnávateľských zväzov a združení Slovenskej republiky odporúča doplniť § 91a ods. 1 písm. c) o zväzy družstiev.

V y h l á s e n i e

Ministerstva práce, sociálnych vecí a rodiny Slovenskej republiky

	Návrh zákona, ktorým sa mení  zákon Národnej rady Slovenskej republiky č. 387/1996 Z. z. o zamestnanosti v znení neskorších predpisov sa predkladá na rokovanie vlády Slovenskej republiky bez rozporov.